CELEX: 32022R0593
Language: lv
Date: 2022-03-01 00:00:00
Title: Komisijas Īstenošanas regula (ES) 2022/593 (2022. gada 1. marts) par atļauju Litsea cubeba (Lour.) Pers. ogu ēterisko eļļu lietot par barības piedevu noteiktu sugu dzīvniekiem (Dokuments attiecas uz EEZ)

12.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 114/44
               
            
         KOMISIJAS ĪSTENOŠANAS REGULA (ES) 2022/593
         (2022. gada 1. marts)
         par atļauju Litsea cubeba (Lour.) Pers. ogu ēterisko eļļu lietot par barības piedevu noteiktu sugu dzīvniekiem
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1831/2003 (2003. gada 22. septembris) par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:
         
                     (1)
                  
                  
                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas pamatojums un kārtība. Minētās regulas 10. panta 2. punktā paredzēts, ka piedevas, kuru lietošana atļauta saskaņā ar Padomes Direktīvu 70/524/EEK (2), ir jāizvērtē atkārtoti.
                  
               
                     (2)
                  
                  
                     
                        Litsea cubeba (Lour.) Pers. ogu ēterisko eļļu saskaņā ar Direktīvu 70/524/EEK bez termiņa ierobežojuma atļāva lietot par barības piedevu visu sugu dzīvniekiem. Pēc tam šī piedeva saskaņā ar Regulas (EK) Nr. 1831/2003 10. panta 1. punkta b) apakšpunktu kā esošs barības līdzeklis tika ierakstīta Lopbarības piedevu reģistrā.
                  
               
                     (3)
                  
                  
                     Saskaņā ar Regulas (EK) Nr. 1831/2003 10. panta 2. punktu saistībā ar tās 7. pantu ir iesniegts pieteikums Litsea cubeba (Lour.) Pers. ogu ēterisko eļļu atkārtoti izvērtēt kā visu sugu dzīvniekiem paredzētu barības piedevu.
                  
               
                     (4)
                  
                  
                     Pieteikuma iesniedzējs ir lūdzis minēto piedevu klasificēt piedevu kategorijā “organoleptiskās piedevas” un funkcionālajā grupā “aromatizējošas sastāvdaļas”. Minētajam pieteikumam ir pievienotas Regulas (EK) Nr. 1831/2003 7. panta 3. punktā prasītās ziņas un dokumenti.
                  
               
                     (5)
                  
                  
                     Pieteikuma iesniedzējs lūdza atļauju Litsea cubeba (Lour.) Pers. ogu ēterisko eļļu lietot arī dzirdināmajā ūdenī. Tomēr Regula (EK) Nr. 1831/2003 neļauj “aromatizējošas sastāvdaļas” izmantot dzirdināmajā ūdenī. Tāpēc Litsea cubeba (Lour.) Pers. ogu ēterisko eļļu nebūtu jāatļauj izmantot dzirdināmajā ūdenī.
                  
               
                     (6)
                  
                  
                     Eiropas Pārtikas nekaitīguma iestāde (“Iestāde”) 2021. gada 5. maija (3) atzinumā secināja, ka, ievērojot ierosinātos izmantošanas nosacījumus, Litsea cubeba (Lour.) Pers. ogu ēteriskā eļļa kaitīgi neietekmē ne dzīvnieku vai patērētāja veselību, ne vidi. Iestāde arī secināja, ka Litsea cubeba (Lour.) Pers. ogu ēterisko eļļu būtu jāuzskata par ādas un acu kairinātāju un par ādas un elpceļu sensibilizatoru. Tāpēc Komisija uzskata, ka būtu jāīsteno pienācīgi aizsargpasākumi, lai nepieļautu nelabvēlīgu ietekmi uz cilvēka, jo īpaši uz piedevas lietotāju, veselību.
                  
               
                     (7)
                  
                  
                     Turklāt iestāde secināja, ka Litsea cubeba (Lour.) Pers. ogu ēteriskā eļļa ir atzīta par pārtikas aromatizētāju un tās uzdevums barībā būtībā būtu tāds pats kā pārtikā. Tāpēc papildu pierādījumi par iedarbīgumu nav nepieciešami. Iestāde arī ir verificējusi ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodēm.
                  
               
                     (8)
                  
                  
                     
                        Litsea cubeba (Lour.) Pers. ogu ēteriskās eļļas novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tādēļ šo vielu būtu jāatļauj lietot tā, kā norādīts šīs regulas pielikumā.
                  
               
                     (9)
                  
                  
                     Lai panāktu labāku kontroli, būtu jānosaka zināmi nosacījumi. Konkrētāk, uz barības piedevu etiķetes būtu jānorāda ieteicamais saturs. Ja minētais saturs ir pārsniegts, uz premiksa etiķetes jābūt attiecīgai informācijai.
                  
               
                     (10)
                  
                  
                     Fakts, ka Litsea cubeba (Lour.) Pers. ogu ēterisko eļļu nav atļauts izmantot par dzirdināšanas ūdens aromatizētāju, neizslēdz tā lietošanu barības maisījumā, ko izbaro iejauktu ūdenī.
                  
               
                     (11)
                  
                  
                     Nekaitīguma apsvērumi neliek attiecīgās vielas atļaujas nosacījumu grozījumus piemērot nekavējoties, tāpēc ir lietderīgi noteikt pārejas periodu, lai ieinteresētās personas varētu sagatavoties no atļaujas izrietošo jauno prasību izpildei.
                  
               
                     (12)
                  
                  
                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Atļauja
            Pielikumā specificēto vielu, kas pieder pie piedevu kategorijas “organoleptiskās piedevas” un funkcionālās grupas “aromatizējošas sastāvdaļas”, ir atļauts lietot par dzīvnieku barības piedevu, ievērojot pielikumā noteiktos nosacījumus.
         
         
            2. pants
            Pārejas pasākumi
            
               1.   Pielikumā specificēto vielu un šo vielu saturošus premiksus, kuri ražoti un marķēti pirms 2022. gada 2. novembra saskaņā ar noteikumiem, kas bija piemērojami pirms 2022. gada 2. maija, arī turpmāk drīkst laist tirgū un izmantot, līdz beidzas esošie krājumi.
            
            
               2.   Tādus pielikumā specificēto vielu saturošus barības maisījumus un barības sastāvdaļas, kuri paredzēti produktīviem dzīvniekiem un ražoti un marķēti pirms 2023. gada 2. maija saskaņā ar noteikumiem, kas bija piemērojami pirms 2022. gada 2. maija, arī turpmāk drīkst laist tirgū un izmantot, līdz beidzas esošie krājumi.
            
            
               3.   Tādus pielikumā specificēto vielu saturošus barības maisījumus un barības sastāvdaļas, kuri paredzēti neproduktīviem dzīvniekiem un ražoti un marķēti pirms 2024. gada 2. maija saskaņā ar noteikumiem, kas bija piemērojami pirms 2022. gada 2. maija, arī turpmāk drīkst laist tirgū un izmantot, līdz beidzas esošie krājumi.
            
         
         
            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 1. martā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 268, 18.10.2003., 29. lpp.
         
         
            (2)  Padomes Direktīva 70/524/EEK (1970. gada 23. novembris) par barības piedevām (OV L 270, 14.12.1970., 1. lpp.).
         
            (3)  EFSA Journal 2021, 19(6):6623.
      
      
         
            PIELIKUMS
            
                        Piedevas identifikācijas numurs
                     
                     
                        Atļaujas turētāja nosaukums
                     
                     
                        Piedeva
                     
                     
                        Sastāvs, ķīmiskā formula, apraksts, analītiskā metode
                     
                     
                        Dzīvnieku suga vai kategorija
                     
                     
                        Maksimālais vecums
                     
                     
                        Minimālais saturs
                     
                     
                        Maksimālais saturs
                     
                     
                        Citi noteikumi
                     
                     
                        Atļaujas derīguma termiņš
                     
                  
                        mg aktīvās vielas uz kg kompleksās barības ar mitruma saturu 12 %
                     
                  
                        
                           Kategorija: organoleptiskās piedevas. Funkcionālā grupa: aromatizējošas sastāvdaļas
                        
                     
                  
                        2b491-eo
                     
                     
                        –
                     
                     
                        
                           Litsea cubeba (Lour.) Pers. ogu ēteriskā eļļa
                     
                     
                        
                           Piedevas sastāvs
                        
                        No Litsea cubeba (Lour.) Pers. augļiem iegūta ēteriskā eļļa
                        Šķidrums
                        
                           Aktīvās vielas raksturojums
                        
                        Ēteriskā eļļa, kas pēc Eiropas Padomes (1) definīcijas destilācijā ar ūdens tvaiku iegūta no Litsea cubeba (Lour.) Pers. augļiem
                        Geraniāls: 36–45 %
                        Nerāls: 25–35 %
                        Limonēns: 9–15 %
                        Linalools: 0,4–3 %
                        Geraniols: 1–4 %
                        
                           CAS numurs: 68855-99-2
                        
                           Einecs numurs: 290-018-7
                        
                           FEMA numurs: 3846
                        
                           CoE numurs: 491
                        
                           Analītiskā metode
                            (2)
                        
                        Fitoķīmiskā marķiera nerāla identificēšanai barības piedevā vai aromatizējošu sastāvdaļu maisījumā:
                        
                                    —
                                 
                                 
                                    gāzhromatogrāfija/masspektrometrija ar aizturlaika fiksēšanu (RTL-GC-MS).
                                 
                              
                     
                        Gaļas cāļi
                        Dējējvistas
                        Gaļas tītari
                        Nobarojamās cūkas
                        Sivēni
                        Sivēnmātes laktācijas periodā
                        Teļi
                        Piena govis
                        Gaļas liellopi
                        Aitas/kazas
                        Zirgi
                        Truši
                        Lašu dzimtas zivis
                        Suņi
                        Kaķi
                        Dekoratīvās zivis
                     
                     
                        –
                     
                     
                        –
                     
                     
                        –
                     
                     
                        
                                    1.
                                 
                                 
                                    Barībā piedevu iekļauj premiksa veidā.
                                 
                              
                                    2.
                                 
                                 
                                    Piedevas un premiksu lietošanas norādījumos norāda glabāšanas nosacījumus un noturību pret termisku apstrādi.
                                 
                              
                                    3.
                                 
                                 
                                    Uz piedevas etiķetes jābūt šādai norādei:
                                    “Ieteicamais maksimālais aktīvās vielas saturs uz kg kompleksās barības ar mitruma saturu 12 %:
                                    
                                                —
                                             
                                             
                                                gaļas cāļi: 11 mg;
                                             
                                          
                                                —
                                             
                                             
                                                dējējvistas: 16 mg;
                                             
                                          
                                                —
                                             
                                             
                                                gaļas tītari: 14 mg;
                                             
                                          
                                                —
                                             
                                             
                                                nobarojamās cūkas: 23 mg;
                                             
                                          
                                                —
                                             
                                             
                                                sivēni: 19 mg;
                                             
                                          
                                                —
                                             
                                             
                                                sivēnmātes laktācijas periodā: 28 mg;
                                             
                                          
                                                —
                                             
                                             
                                                teļi (piena aizstājējbarība): 48 mg;
                                             
                                          
                                                —
                                             
                                             
                                                gaļas liellopi, kā arī aitas, kazas un zirgi: 43 mg;
                                             
                                          
                                                —
                                             
                                             
                                                piena govis: 28 mg;
                                             
                                          
                                                —
                                             
                                             
                                                truši: 17 mg;
                                             
                                          
                                                —
                                             
                                             
                                                lašu dzimtas zivis: 47 mg;
                                             
                                          
                                                —
                                             
                                             
                                                suņi: 50 mg;
                                             
                                          
                                                —
                                             
                                             
                                                kaķi: 8,5 mg;
                                             
                                          
                                                —
                                             
                                             
                                                dekoratīvās zivis: 125 mg”.
                                             
                                          
                              
                                    4.
                                 
                                 
                                    Ja, piedevu lietojot tādā līmenī, kā norādīts uz premiksa etiķetes, 3. punktā minētais līmenis tiek pārsniegts, uz šīs premiksa etiķetes jānorāda aktīvās vielas funkcionālā grupa, identifikācijas numurs, tās nosaukums un pievienotais aktīvās vielas daudzums.
                                 
                              
                                    5.
                                 
                                 
                                    Barības apritē iesaistītie uzņēmēji nosaka, kādas darbības procedūras un organizatoriskie pasākumi piedevas un premiksu lietotājiem jāveic, lai novērstu potenciālos riskus, kas izriet no ieelpošanas, saskares ar ādu vai saskares ar acīm. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsardzības līdzekļus, t. sk. ādas, acu un elpceļu aizsarglīdzekļus.
                                 
                              
                     
                        2032. gada 2. maijs
                     
                  
               (1)  Natural sources of flavourings – Report No. 2 (Dabīgi aromatizētāju avoti – 2. ziņojums), 2007.
            
               (2)  Sīkāka informācija par analītiskajām metodēm ir pieejama references laboratorijas vietnē: https://ec.europa.eu/jrc/en/eurl/feed-additives/evaluation-reports.